ORDE do 14 de setembro de 2011 de aprobación definitiva da modificación puntual das normas subsidiarias de planeamento municipal de Ares (A Coruña) para a ampliación das instalacións do CPI Conde de Fenosa.
Consellería de Medio Ambiente, Territorio e Infraestruturas — III. Outras disposicións — 29/09/2011

O Concello de Ares remite a modificación puntual referida, redactada pola consultora
Oficina de Planeamiento, S.A.
con data de novembro de 2009, solicitando a súa aprobación definitiva por esta consellería, conforme o disposto no artigo 85.7 da Lei 9/2002, de ordenación urbanística e protección do medio rural de Galicia.
I. Antecedentes.
1. O Concello de Ares conta cunhas normas subsidiarias de planeamento de ámbito municipal na actualidade vixentes, aprobadas definitivamente pola Comisión Provincial de Urbanismo da Coruña o 4.12.1978.
2. A Secretaría Xeral de Calidade e Avaliación Ambiental da CMATI declarou, con data do 2.2.2010, a non necesidade de someter a modificación a avaliación ambiental estratéxica, declaración que conserva a súa validez conforme o sinalado na Instrución 1/2011, do 12 de abril, para a aplicación da Lei 2/2010 (DOG do 11.5.2011).
3. No expediente constan informes xurídico e técnico favorables, conxuntos do secretario e o técnico municipais, con data 21.5.2010, previo á aprobación inicial; e do 21.1.2011, previo á aprobación provisional (artigo 85.1 da LOUG).
4. A modificación non foi sometida ao informe autonómico previo á súa aprobación inicial, ao abeiro do previsto no artigo 93.4 da LOUG en relación co artigo 85.1.
5. O Concello Pleno aprobou inicialmente a modificación o 26.5.2010. Foi sometida a información pública polo prazo de dous meses mediante anuncios no
Diario Oficial de Galicia
do 9 de setembro, no
Diario de Ferrol
do 9 de setembro e
La Voz de Galicia
do 9 de setembro de 2010.
6. Non foron presentadas alegacións, segundo o certificado municipal do 14.3.2011.
7. A modificación puntual foi aprobada provisionalmente por acordo municipal en pleno do 27.1.2011.
8. A Dirección Xeral de Sostibilidade e Paisaxe emitiu o 1.6.2011 informe sobre a adecuación da modificación proxectada ao Plan de ordenación do litoral, indicando a innecesariedade do informe previsto no artigo 102 deste, e a non existencia de incompatibilidade entre a nova ordenación establecida e o contido do POL.
II. Ámbito e obxecto da modificación puntual.
1. O proxecto afecta tres parcelas catastrais que acadan unha superficie total de 1.910 m2, situadas xunto ao Colexio Público Infantil Conde de Fenosa, no núcleo urbano de Ares.
2. Nas normas subsidiarias vixentes, o ámbito está afectado por dúas clasificacións de solo: na franxa de 30 m de largo medidos desde a vía que delimita o ámbito polo sur, as parcelas están clasificadas como solo apto para urbanizar de uso residencial, séndolles de aplicación o réxime urbanístico do solo urbanizable non delimitado da LOUG, ao abeiro do establecido na disposición transitoria 1.ª d) desa mesma lei; e no resto do ámbito, as parcelas están clasificadas como solo non urbanizable, co réxime urbanístico do solo rústico conforme a disposición transitoria 1.ª f) da LOUG, sen suxeición a especial protección.
3. A modificación ten por obxecto cualificar como dotacionais os terreos contiguos ao colexio existente no solo urbano; e no resto como vía de 10 m de largo, que substitúe un camiño existente no lateral do colexio.
4. A modificación puntual non incide na clasificación de solo vixente actualmente.
III. Análise e consideracións.
Logo de analizar a documentación remitida polo Concello, e vista a proposta literal que nesta mesma data eleva a Secretaría Xeral de Ordenación do Territorio e Urbanismo, púidose observar que o obxecto da modificación puntual proxectada encaixa nas razóns de interese xeral exixidas ao respecto no artigo 94.1 da LOUG, e non se observa, en consecuencia, inconveniente á mesma.
De conformidade cos artigos 89 e 93.4 da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, a competencia para resolver sobre a aprobación definitiva das modificacións puntuais dos plans xerais de ordenación municipal correspóndelle ao conselleiro de Medio Ambiente, Territorio e Infraestruturas.
IV. Resolución.
Visto canto antecede,
Primeiro. De acordo co punto 7.a) do artigo 85 da LOUG, aprobar definitivamente a modificación puntual das NSM do Concello de Ares para a ampliación do CPI Conde de Fenosa.
Segundo. Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro. De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o Concello deberá publicar no
Boletín Oficial
da provincia a normativa e as ordenanzas da modificación aprobada definitivamente.
Cuarto. Notifíquese esta orde ao Concello e publíquese no
Diario Oficial de Galicia
.
Santiago de Compostela, 14 de setembro de 2011.